EL-VENNER: Elon Musk og Frederic Hauge utenfor hotellet The Thief på Tjuvholmen i Oslo i forbindelse med en middag i 2014. Foto: Frode Hansen VG

Bellona-Hauge: Havnet i kollisjon med Teslaen til Elon Musk

Torsdag kommer Tesla-sjef Elon Musk til Norge. Bellona-leder Frederic Hauge har kjent ham lenge og forteller en historie med smell i.

21. april 2016

Artikkelen er over fire år gammel

Musk deltar på konferansen Fremtidens transportløsninger i Astrup Fearnley-museet i Oslo. Torsdag skal statsminister Erna Solberg (H) åpne konferansen.

Musk er en av verdens mest ettertraktede næringslivsledere, og har hatt stor suksess med den nye folke-Teslaen, som 400.000 har forhåndsbestilt. For tiden opplever imidlertid Tesla-produsenten at salget av biler har stanset opp.

Bellona-leder Frederic Hauge var den første som kjøpte en Tesla Roadster sport her i landet. Han feiret i 2009 en stor prestisjeseier da han beseiret dekkongen Tommy Sharif i en fartsduell i regi av VG.

Året før var Hauge på en miljøkonferanse i Los Angeles arrangert av daværende guvernør Arnold Schwarzenegger.

– Jeg var sammen med visepresidenten i Tesla, Diarmuid O'Connell, og vi fikk låne bilen til Musk for å kjøre til hotellet hvor konferansen var. Det var en liten Tesla Roadster, den første sportsbilen de gikk inn i markedet med.

– Jeg kjørte og vi parkerte bak en stor SUV. De så ikke den lille bilen. Plutselig rygget de rett over panseret på sportsbilen til Musk. Jeg var på vei ut av bilen og det gikk ganske greit, men panseret så ikke bra ut, ler han.

Hauge sier han ble litt overrasket over hvem som kom ut av SUV-en.

– Det var tidligere statsminister Tony Blair. Han hadde ikke kjørt, men beklaget så mye, sier Hauge.

Han har siden blitt omgangsvenn med Musk. Tesla-sjefen og hans familie besøkte Hauge ombord på seilbåten hans for to år siden.

Bellona-lederen sier de planlegger å ta el-teknologien til havs.

– Vi er gjennom selskapet Rensea i gang med et prosjekt hvor vi skal bringe Tesla-teknologien på sjøen. Vi utvikler egne batterier som gjør at vi kan bygge el-båter og bygge båter om til bare å gå på batteri. Vi planlegger også på sikt å utvikle en slik løsning for anleggsmaskiner og dumpere, som bidrar med mye CO₂-utslipp.

Han mener Musk fortjener noe av æren for elbilsuksessen i Norge.

– Norge har over ti prosent Teslas totale salg og den suksessen har vært med på å finansiere billig-Teslaen som nå kommer.

– Hva sa han om skaden på bilen?

– Han sa at det ikke var vår skyld, så det var ikke noe problem.

Publisert: 21.04.16 kl. 07:14

Les også

Mer om Miljø Miljøvern Trafikk Bellona